**JOACHIM DU BELLAY,** *Les Regrets* (1558)

**XXXVI**

Depuis que j’ay laissé mon naturel sejour,  
Pour venir où le Tibre aux flots tortus ondoye,  
Le ciel a veu trois fois par son oblique voye  
Recommencer son cours la grand'lampe du jour.  
  
Mais j’ay si grand desir de me voir de retour,  
Que ces trois ans me sont plus qu’un siege de Troye,  
Tant me tarde (Morel) que Paris je revoye,  
Et tant le ciel pour moy fait lentement son tour.  
  
Il fait son tour si lent, et me semble si morne,  
Si morne, et si pesant, que le froid Capricorne  
Ne m’accourcit les jours, ni le Cancre les nuicts.  
  
Voilà (mon cher Morel) combien le temps me dure  
Loin de France et de toy, et comment la nature  
Fait toute chose longue avecques mes ennuis